b'\n_START_ARTICLE_\nKairi\xc5\xb3 poligonas\n_START_PARAGRAPH_\nKairi\xc5\xb3 poligonas \xe2\x80\x93 karinis poligonas, \xc4\xafkurtas 1949 m. netoli Kairi\xc5\xb3 kaimo, Klaip\xc4\x97dos rajone. 1995 m. bir\xc5\xbeelio 17 d. priskirtas Lietuvos kariuomen\xc4\x97s reikm\xc4\x97ms. \xc5\xa0iuo metu priklauso kariuomen\xc4\x97s Lietuvos Did\xc5\xbeiojo kunigaik\xc5\xa1\xc4\x8dio Butigeid\xc5\xbeio drag\xc5\xabn\xc5\xb3 p\xc4\x97stinink\xc5\xb3 batalionui._NEWLINE_Poligono teritorijoje yra a\xc5\xa1tuoni mokymo laukai, dvi \xc5\xa1audyklos su \xc4\xafranga, sprogmen\xc5\xb3 naikinimo, granat\xc5\xb3 m\xc4\x97tymo aik\xc5\xa1tel\xc4\x97s, autodromas. Poligone praktinius \xc4\xafg\xc5\xabd\xc5\xbei\xc5\xb3 \xc4\xafgauna bazinio kario savanorio \xc4\xafg\xc5\xabd\xc5\xbei\xc5\xb3 kurso kariai ir kit\xc5\xb3 kurs\xc5\xb3 klausytojai, vykdomas bataliono kari\xc5\xb3 kovinis rengimas. 2004 m. kari\xc5\xb3 rengimui Taikos r\xc4\x97mimo operacijoms ir mokymams kautis mieste \xc4\xafrengti kontrol\xc4\x97s postai ir \xe2\x80\x9eMari\xc5\xb3" miestelio imitacija bei stovyklaviet\xc4\x97s. Kairi\xc5\xb3 poligone mokomasi ir ekstremalaus vairavimo. Tam tikslui \xc4\xafrengta speciali trasa, primenanti Afganistano kelius. Kairi\xc5\xb3 poligonas pagal geografin\xc4\x99 pad\xc4\x97t\xc4\xaf ir galimybi\xc5\xb3 specifik\xc4\x85 yra vienintelis poligonas Lietuvoje, kur vienu metu tarpusavio s\xc4\x85veikos pratybas ir mokymus gali vykdyti karin\xc4\x97s oro, j\xc5\xabr\xc5\xb3 ir sausumos paj\xc4\x97gos. Kairi\xc5\xb3 poligone pratybas organizuoja ir kiti kariuomen\xc4\x97s daliniai, pasienio bei prie\xc5\xa1gaisrin\xc4\x97 tarnybos, kitos organizacijos._NEWLINE_2014 m. gegu\xc5\xbe\xc4\x97s 17 d. Kairi\xc5\xb3 poligonui buvo suteiktas generolo Povilo Plechavi\xc4\x8diaus vardas._NEWLINE_2016 m. buvo priimtas sprendimas atnaujinti poligono infrastrukt\xc5\xabr\xc4\x85 ir iki 2017 m. jame planuojama \xc4\xafrengti elektrini\xc5\xb3 taikini\xc5\xb3 ir individualaus kovinio \xc5\xa1audymo treniruot\xc4\x97ms skirtas \xc5\xa1audyklas.'